b'\n_START_ARTICLE_\nPlantsang panghinang\n_START_PARAGRAPH_\nAng plantsang panghinang (Ingles: soldering iron) at baril na panghinang (Ingles: soldering gun) ay mga aparato o kasangkapang ginagamit sa pagdirikit ng dalawang bahaging metal sa pamamagitan ng pagdarang sa init upang matunaw ang tingga, tin (o lata) at lead.\n_START_SECTION_\nPlantsang panghinang\n_START_PARAGRAPH_\nBinubuo ang plantsang panghinang ng pinaiinitang dulo ng metal at insulado (karaniwan gawa sa kahoy) o hindi tinatablan ng init na hawakan. Kalimitang napapainit ang dulo sa pamamagitan ng kuryenteng nanggagaling sa isang kurdong dekuryente, isang baterya, o gas, o panlabas na apoy. May ilang umiinit at lumalamig sa loob lamang ng mangilan-ngilang segundo, ngunit mayroon namang umaabot ng mga minuto bago uminit o lumamig. Pangunahing ginagamit ang plantsang panghinang sa pagdirikit ng mga sangkap na pang-elektroniks sa ibaba ng isang tabla ng sirkit (circuit board), katulad ng sa pagbubuo ng radyo, subalit ginagamit din sa pagdirikit sa mga alahas.\n_START_SECTION_\nBaril na panghinang\n_START_PARAGRAPH_\nSamantala, ang baril na panghinang o paltik na panghinang ay isang kagamitang ginagamit sa pagsusulda (pagsosolder) o paghihinang ng sulda o solder (pandikit na pinaghalong lata at tingga) upang matamo ang isang napakakonduktibo o mabilis na paghahatid ng init o kuryenteng pag-uugnay. Mayroon itong hugis na parang pistola, baril, o paltik at may gatilyong pindutan upang madali o maginhawang mapaandar ng isang kamay. Isang pangunahing kapakinabangan ng baril na panghinang ang madali nitong maabot ang init na panggawain sa loob ng 5 mga segundo.'